**Ministru kabineta rīkojuma projekta “Par nacionālo interešu objekta statusa noteikšanu Daugavas stadiona teritorijai” sākotnējās ietekmes novērtējuma ziņojums (anotācija)**

|  |  |  |  |  |  |  |
| --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | |
| 1. | Pamatojums | | | Izglītības un zinātnes ministrijas (turpmāk – ministrija) iniciatīva. | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | | Pamatojoties uz Ministru kabineta 2016.gada 16.augusta rīkojumu Nr.455 “Par nacionālo interešu objekta statusa noteikšanu Daugavas stadiona teritorijai” (turpmāk – MK rīkojums Nr.455), tika noteikts nacionālo interešu objekta statuss Daugavas stadiona teritorijai šādu nekustamo īpašumu robežās – (nekustamā īpašuma kadastra numurs 0100 037 0172) Augšielā 1, Rīgā, un (nekustamā īpašuma kadastra numurs 0100 037 2003) Augšielā 3, Rīgā.  Minētais statuss tika noteikts, pamatojoties uz Ministru kabineta 2015.gada 11.novembra rīkojumu Nr.714 “Par konceptuālo ziņojumu “Par Daugavas stadiona (Rīgā) teritorijas revitalizācijas programmas “Kultūras un sporta kvartāla izveide Grīziņkalna apkaimē” īstenošanu”, Ministru kabineta 2016.gada 9.februāra rīkojuma Nr.130 “Par konceptuālo ziņojumu “Par Eiropas Savienības fondu darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu” 3.punktu, Deklarācijas par Māra Kučinska vadītā Ministru kabineta iecerēto darbību 70.punktu – *“Laikus sagatavosim XXVI Vispārējo latviešu dziesmu un XVI Deju svētku programmu un nodrošināsim veiksmīgu to norisi. Sadarbībā ar Rīgas domi veiksim infrastruktūras atjaunošanu, sagatavojot svētku norisei atbilstošu mūsdienīgu nacionālo stadionu un Mežaparka estrādi”* un Teritorijas attīstības plānošanas likuma (turpmāk – Likums) 7.panta pirmās daļas 11.punktu un 17.panta pirmo un otro daļu.  Daugavas stadiona (Rīgā) teritorijas revitalizācijas programmas “Kultūras un sporta kvartāla izveide Grīziņkalna apkaimē” (turpmāk – Programma) ietvaros plānots veikt projektu kopumu, kura mērķis ir Daugavas stadiona degradētās teritorijas (10,6 ha platībā) revitalizācija Grīziņkalnā, Rīgas pilsētas administratīvajā teritorijā. Programma ir izstrādāta saskaņā ar Eiropas Komisijā apstiprinātās 2014.–2020.gada plānošanas perioda Eiropas Savienības fondu darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ietvaros plānotajām atbalstāmajām darbībām. Programmas ietvaros plānots attīstīt mūsdienīgu un sabiedrībai pieejamu multifunkcionālu Kultūras un sporta kvartālu Daugavas stadiona teritorijā un ar to saistītajā infrastruktūrā.  Ar Ministru kabineta 2015.gada 11.novembra rīkojumu Nr.714 “Par konceptuālo ziņojumu “Par Daugavas stadiona Rīgā teritorijas revitalizācijas programmas „Kultūras un sporta kvartāla izveide Grīziņkalna apkaimē” īstenošanu” tika nolemts atbalstīt konceptuālajā ziņojumā ietverto Programmas koncepciju.  Ar Ministru kabineta 2016.gada 9.februāra rīkojuma Nr.130 “Par konceptuālo ziņojumu “Par Eiropas Savienības fondu darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu” 3.punktu tika nolemts atbalstīt Grīziņkalna Kultūras un sporta kvartāla attīstības stratēģijā (turpmāk – Stratēģija) ietvertos teritorijas attīstības risinājumus un noteikt valsts sabiedrību ar ierobežotu atbildību “Kultūras un sporta centrs “Daugavas stadions”” (turpmāk – VSIA) par atbildīgo institūciju Stratēģijas īstenošanā. Papildus 7`092`598 EUR nacionālajam līdzfinansējumam Programmas īstenošanai plānots piesaistīt Eiropas Reģionālā attīstības fonda finansējumu aptuveni 40`191`397 EUR apmērā.  Daugavas stadionam (kā nekustamajam īpašumam) ar Ministru kabineta 2010.gada 30.decembra rīkojumu Nr.777 “Par nacionālās sporta bāzes statusa piešķiršanu Daugavas stadionam” ir piešķirts nacionālās sporta bāzes statuss, kas liecina par šīs teritorijas īpašo statusu. Ierobežojošais nosacījums – līdz 2011.gada 31.augustam – ir atcelts ar Ministru kabineta 2011.gada 19.augusta rīkojumu Nr.391 “Par Ministru kabineta 2010.gada 30.decembra rīkojuma Nr.777 “Par nacionālās sporta bāzes statusa piešķiršanu Daugavas stadionam” atcelšanu daļā”. Nacionālās sporta bāzes statuss tiek piešķirts, lai radītu apstākļus Latvijas sportistu sagatavošanai startiem olimpiskajās spēlēs, pasaules un Eiropas čempionātos un citās sporta sacensībās, kā arī starptautisku sporta sacensību norisei Latvijā. Saskaņā ar likuma “Par nacionālās sporta bāzes statusu” 5.pantu, lai iegūtu nacionālās sporta bāzes statusu, sporta bāzei jāspēj nodrošināt regulāru valsts nacionālo izlašu dalībnieku treniņprocesu un jābūt piemērotai pasaules vai Eiropas čempionātu, to posmu, kausu izcīņas un kvalifikācijas sacensību rīkošanai. Tādējādi, ņemot vērā savu funkciju, Daugavas stadions ir uzskatāms par nozīmīgu sporta objektu visas valsts mērogā. Tādejādi, īstenojot Programmu, ir svarīgi nodrošināt treniņprocesu un sacensību nepārtrauktību. Savukārt, lai nodrošinātu funkcionālo nepārtrauktību, konkrētu objektu izbūvi vai pārbūvi, ir svarīgi paredzētos darbus veikt secīgi un pēc iepriekš sagatavota plāna.  Būtiska Daugavas stadiona funkcija ir arī Dziesmu un deju svētku (gan vispārējo, gan skolēnu) deju koncertu norise. Dziesmu un deju svētku likuma 3.panta pirmā daļa nosaka, ka Dziesmu un deju svētki ir unikāla Latvijas kultūras tradīcija un latviešu nacionālās identitātes sastāvdaļa, tādējādi tos definējot kā nacionālo vērtību. 2008.gadā Dziesmu un deju svētki tika iekļauti UNESCO Reprezentatīvajā cilvēces nemateriālā kultūras mantojuma sarakstā. Turklāt Daugavas stadionu veidojošais nekustamais īpašums atrodas Rīgas vēsturiskā centra aizsardzības zonā, savukārt Rīgas vēsturiskais centrs ir iekļauts UNESCO pasaules mantojuma sarakstā. Dziesmu un deju svētku likuma 6.panta trešā daļa paredz, ka Dziesmu un deju svētku laikā kopmēģinājumu un koncertu norises vietas nodrošina valsts. Ņemot vērā svētku norisei nepieciešamo infrastruktūru un atbilstošu alternatīvu trūkumu nacionālā mērogā, jau kopš 1955.gada Daugavas stadions ir bijis Dziesmu un deju svētku koncertu un mēģinājumu norises vieta un ir faktiski neaizstājams svētku norisē.  Ņemot vērā Daugavas stadiona valstisko nozīmīgumu un sabiedrības rezonansi, pastāv risks, ka var tik ierosināta tiesvedība no trešo personu puses ar mērķi apturēt būvniecību. Šāda tiesvedība būvniecību var apturēt uz vairākiem gadiem, kas nav pieļaujams, jo, lai nodrošinātu Dziesmu un deju svētku dalībnieku vajadzībām atbilstošu infrastruktūru un palielinātu tribīnēs izvietojamo skatītāju sēdvietu daudzumu, Programmas ietvaros līdz Latvijas valsts simtgades (2018.gada) Dziesmu un deju svētkiem obligāti jāveic Daugavas stadiona tribīņu pārbūve.  Kā piemēru var minēt situāciju, kad ar šādu problēmu saskārušies elektrotīklu pārvades savienojuma “Kurzemes loks” būvnieki, jo būvniecības laikā ierosinātas vairākas tiesvedības (ierosinātāji ir personas, kuras nav zemes īpašnieki objekta būvniecības teritorijā). Būvniecības likuma 15.panta septītā daļa noteic, ka nacionālā interešu objekta būvniecībai izdotas būvatļaujas apstrīdēšana vai pārsūdzēšana neaptur būvniecības darbību. Tā kā elektrotīklu pārvades savienojumam “Kurzemes loks” Ministru kabinets noteicis nacionālo interešu objekta statusu, būvniecības darbi šajā objektā turpinās.  Likuma 1.panta 7.punkts nosaka, ka nacionālo interešu objekti – teritorijas un objekti, kas nepieciešami būtisku sabiedrības interešu nodrošināšanai, dabas resursu aizsardzībai un ilgtspējīgai izmantošanai. Savukārt Likuma 7.panta pirmās daļas 11.punktā noteikts, ka Ministru kabinets nosaka, izveido un apstiprina nacionālo interešu objektus un to izmantošanas nosacījumus, ja citos likumos nav paredzēts citādi. Likuma 10. panta pirmajā daļā noteikts, ka nozaru ministrijas sagatavo priekšlikumus un normatīvajos aktos noteiktajā kārtībā tos virza nacionālo interešu objektu noteikšanai, un, ja nepieciešams, izstrādā tematiskos plānojumus. Likuma 17.pantā noteikts, ka priekšlikumu par nacionālo interešu objektu izveidošanu sagatavo un normatīvajos aktos noteiktajā kārtībā virza apstiprināšanai Ministru kabinetā attiecīgās nozares ministrija sadarbībā ar vietējām pašvaldībām, kuru teritoriju ietekmēs nacionālo interešu objekts.  Ņemot vērā Daugavas stadiona nozīmīgumu nacionālās vērtības – Dziesmu un deju svētku, norisē, kā arī sporta attīstībā nacionālā mērogā, Daugavas stadiona teritorija atbilst Likumā noteiktajiem valsts interešu objekta kritērijiem.  Dziesmu un deju svētku padomes 2015.gada 10.decembra sēdē, izskatot jautājumu par Daugavas stadiona atjaunošanu, tika nolemts (prot. Nr.18, 2.§, 4.punkts) ierosināt ministrijai sagatavot Ministru kabineta rīkojuma projektu par nacionālā interešu objekta statusa noteikšanu.  Ievērojot minēto, kā arī, lai savlaicīgi sagatavotu nepieciešamo infrastruktūru 2018.gada Dziesmu un deju svētku norisei, nodrošinātu Programmas īstenošanu noteiktajos termiņos, kā arī nodrošinātu Daugavas stadiona kā nacionālās sporta bāzes darbības nepārtrauktību, ar MK rīkojumu Nr.455 Daugavas stadiona teritorijai tika noteikts nacionālo interešu objekta statuss.  Atbilstoši Likuma 17.panta pirmajai daļai nozares ministrija priekšlikumā par nacionālo interešu objekta statusu cita starpā ietver ietekmes uz vidi novērtējuma rezultātus. Pamatojoties uz likuma “Par ietekmes uz vidi novērtējumu” 3.2pantu un 2.pielikuma (Darbības, kurām nepieciešams sākotnējais izvērtējums) 10.2.apakšpunktu un Ministru kabineta 2015.gada 13.janvāra noteikumiem Nr.18 “Kārtība, kādā novērtē paredzētās darbības ietekmi uz vidi un akceptē paredzēto darbību”, ministrija (VSIA) ir organizējusi paredzētās ieceres sākotnējās ietekmes uz vidi novērtējumu.  Vides pārraudzības valsts birojs 2016.gada 26.maijā pieņēma lēmumu Nr.159, ar kuru nolemts nepiemērot ietekmes uz vidi novērtējuma procedūru Daugavas stadiona teritorijas pārbūvei.  Papildus minētam Rīgas domes Pilsētas attīstības departaments 2016.gada 29.marta vēstulē Nr.DA-16-1950-nd sniedza konceptuālu saskaņojumu nacionālo interešu objekta statusa noteikšanai Daugavas stadiona teritorijai.  Pieņemot MK rīkojumu Nr.455, Ministru kabinets nacionālo interešu objekta izmantošanas nosacījumus, kā arī atsevišķu aizsargjoslu Daugavas stadiona teritorijai nav noteicis.  VSIA ir veikusi MK rīkojumā Nr.455 minēto nekustamo īpašumu sastāvā esošo zemes vienību – zemes vienības 8,2245 ha platībā ar kadastra apzīmējumu 0100 037 0172 un zemes vienības 2,0950 ha platībā ar kadastra apzīmējumu 0100 037 2003 apvienošanu, izveidojot zemes vienību 10,3195 ha platībā ar kadastra apzīmējumu 0100 037 0175.  Pamatojoties uz iepriekš norādīto, atbilstoši Rīgas pilsētas Vidzemes priekšpilsētas tiesas Zemesgrāmatu nodaļas Rīgas pilsētas zemesgrāmatas nodalījuma Nr.100000435262 I daļas 1.iedaļas ierakstam Nr.2.1., nekustamais īpašums ar kadastra Nr.0100 037 0172 visā tā sastāvā ir pievienots nekustamajam īpašumam ar kadastra Nr.0100 037 2003, līdz ar to šobrīd faktiski MK rīkojumā Nr.455 noteiktās Daugavas stadiona teritorijas ārējās robežas, kam piešķirts nacionālo interešu objekta statuss, netiek mainītas – divu nekustamo īpašumu vietā, tas šobrīd atrodas viena nekustamā īpašuma (nekustamā īpašuma kadastra Nr.0100 037 2003) Augšielā 1, Rīgā, robežās.  VSIA plānotā Eiropas Reģionālās attīstības fonda finansētā projekta darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ietvaros veic Daugavas stadiona teritorijā esošās Rietumu tribīnes pārbūvi, kas paredz trīs tribīņu bloku būvniecību (esošās tribīnes pārbūvi un divu papildu tribīņu bloku (Ziemeļu un Dienvidu pusē) būvniecību), palielinot skatītāju sēdvietu skaitu vismaz līdz 10 000.  Pamatojoties uz Rīgas domes 2005.gada 20.decembra saistošo noteikumu Nr.34 “Rīgas teritorijas izmantošanas un apbūves noteikumi” 3.5.apakšnodaļas “Apbūves atbilstība zemesgabala robežām un ēku izvietojums zemesgabalā” 288.punktu, nevienas būves daļas projekcija uz zemes nedrīkst izvirzīties ārpus šīs būves zemesgabala robežas. Daugavas stadiona tribīņu pārbūves rezultātā būve (tribīne), kas līdz šim atradās uz bijušās zemes vienības Augšielā 1, Rīgā, daļēji atradīsies arī uz bijušās zemes vienības Augšielā 3, Rīgā, līdz ar to, lai nodrošinātu vienotu nekustamo īpašumu, zemes vienības Augšielā 1 un Augšielā 3, Rīgā, tika apvienotas. Vienlaikus ministrija norāda, ka arī visas inženierkomunikācijas un infrastruktūra Daugavas stadiona teritorijai tiek plānota vienoti uz abiem bijušajiem zemes gabaliem, veidojot vienu kvartālu, tādēļ nebija lietderīgi saglabāt divus atsevišķus zemes gabalus.  Pamatojoties uz juridiskās tehnikas prasībām, grozījumu projektu nesagatavo, ja tā normu apjoms pārsniegtu pusi no spēkā esošā normatīvā akta normu apjoma. Šādā gadījumā sagatavo jaunu normatīvā akta projektu.  Ņemot vērā iepriekš minēto, ministrija ir sagatavojusi Ministru kabineta rīkojuma projektu “Par nacionālo interešu objekta statusa noteikšanu Daugavas stadiona teritorijai” (turpmāk – rīkojuma projekts), vienlaikus paredzot atzīt par spēku zaudējušu MK rīkojumu Nr.455, lai nodrošinātu nacionālo interešu objekta statusa Daugavas stadiona teritorijai atbilstību faktiskajai situācijai (ārējās robežas netiek grozītas).  Rīkojuma projektā noteikts nacionālo interešu objekta izmantošanas nosacījums – nacionālo interešu objektā nodrošināt Daugavas stadiona teritorijas revitalizācijas programmas “Kultūras un sporta kvartāla izveide Grīziņkalna apkaimē” īstenošanu. | | |
| 3. | Projekta izstrādē iesaistītās institūcijas | | | Ministrija un VSIA. | | |
| 4. | Cita informācija | | | Nav. | | |
|  |  | | |  | | |
|  | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | |
| 1. | | | Sabiedrības mērķgrupas, kuras tiesiskais regulējums ietekmē vai varētu ietekmēt | | | Projekts šo jomu neskar |
| 2. | | | Tiesiskā regulējuma ietekme uz tautsaimniecību un administratīvo slogu | | | Projekts šo jomu neskar |
| 3. | | | Administratīvo izmaksu monetārs novērtējums | | | Projekts šo jomu neskar |
| 4. | | | Cita informācija | | | Rīkojuma projekts skar tikai attiecīgo nekustamā īpašuma īpašnieku, plašāka sabiedrības līdzdalība nav nepieciešama. |
|  | | |  | | |  |
| **VII. Tiesību akta projekta izpildes nodrošināšana un tās ietekme uz institūcijām** | | | | | | | |
| 1. | | Projekta izpildē iesaistītās institūcijas | | | VSIA. | | |
| 2. | | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem. | | | Projekts šo jomu neskar. | | |
| 3. | | Cita informācija | | | Rīkojuma projekts attiecas uz publiskās pārvaldes politiku.  Iesniedzamajiem dokumentiem nav piešķirams lietojuma ierobežojuma statuss.  Saskaņā ar Oficiālo publikāciju un tiesiskās informācijas likuma 2.panta pirmo daļu un 3.panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski globālā tīmekļa vietnē www.vestnesis.lv. | | |

Anotācijas III, IV, V un VI sadaļa – projekts šīs jomas neskar.

Izglītības un zinātnes ministrs K.Šadurskis

Vizē:

Valsts sekretāre L.Lejiņa

27.03.2017 12:30

1848

M.Adamane

67047756, Madara.Adamane@izm.gov.lv